Maður á hjóli fékk enga samúð : " Fuck you and your hand “ Nanna Elísa Jakobsdóttir skrifar 26. júní 2014 17:54 Magnús var að hjóla inn Laufásveg þegar hann lenti í árekstri við bifreið og lítil umferðateppa myndaðist sem fór illa í bílstjóra sem kom aðvífandi . Magnús Hreggviðsson , hjólreiðamaður , lenti í umferðaróhappi í gær þegar hann hjólaði inn Laufásveg og myndaðist lítil umferðateppa . En það eru harkaleg viðbrögð bílstjóra sem bíða þurfti í bíl sínum á meðan stumrað var yfir honum sem eru honum eftirminnileg . „ Hann kemur út úr bílnum . Frussandi reiður . Ég hélt að hann ætlaði bara að koma og ráðast á mig , “ segir Magnús í samtali við Vísi . Magnús lýsir atvikinu þannig að hann hafi skroppið úr vinnunni heim í hádeginu og var að hjóla aftur tilbaka . „ Ég sé að það er bíll sem er að keyra inn Laufásveginn , hann hægir á sér svo ég ætla að taka framúr honum . En svo er hann að taka u-beygju og keyrir á mig , “ útskýrir Magnús . Hann fellur í jörðina við áreksturinn og maðurinn sem keyrir á hann kemur út til hans , þar sem hann liggur ásamt hjólinu , til að athuga með hann og biðjast afsökunar . „ I don‘t care about your accident “ „ Síðan eru tveir bílar sem eru að beygja inn Laufásveg sem þurfa að stoppa af því að við erum fyrir . Ökumaður seinni bílsins byrjar að flauta og kalla á okkur . Gefur okkur til kynna að drulla okkur í burtu . “ Reyndi Magnús ásamt bílstjóra þess bíls sem hafði ekið á hann að útskýra að það hefði orðið slys og verið væri að hlú að Magnúsi . „ Það virtist ekki skipta neinu máli . Ég er í sjokki og gef honum fingurinn . Þá bara trompast hann , “ útskýrir Magnús . Þá stígur maðurinn út úr bílnum sínum öskrandi og gengur að slysstað . „ Hann segir bara : „ I don‘t care about your accident “ [ Ísl . Mér er alveg sama um slysið þitt . ] og „ Never do this “ , eða svona gerirðu aldrei . “ Maðurinn fór inn í bílinn sinn aftur þegar Magnús fór af götunni en hann hafði ekki sagt sitt síðasta orð . „ Hann keyrir löturhægt framhjá mér , flautar , skrúfar niður gluggann og fokkar á mig og segir : „ Fuck you and your hand . “ [ Ísl : Far þú og þín hönd í rass . ] Ég var bara að labba með hjólið með blóðuga hendina , “ segir Magnús sem slasaðist sem betur fer ekki alvarlega . „ Ég fékk smá rispur og skrámur , er bólginn á hnénu og aðeins slæmur í úlnlið og olnboga . “ „ Ég var reiðari og í meira sjokki yfir þessum viðbrögðum heldur en sjálfu slysinu , “ segir Magnús sem hefur þó jafnað sig í dag . „ Þetta voru bara þrjár mínútur í heildina . Þetta var bara örstutt . “ Maðurinn var hávaxinn , þrekinn , krúnurakaðan og af erlendu bergi brotinn . „ Til að kóróna þetta þá var hann á nýjum silfurlitum Range rover . “ Segir Magnús hann ekki hafa gert Range rover steríótýpunni neinn greiða . „ Og þarna var ég bara að gera aðför að einkabílnum , “ segir Magnús að lokum og hlær . „ Þetta er eiginlega bara fyndið . “